b'\n_START_ARTICLE_\nAdolf V. Streng\n_START_PARAGRAPH_\nAdolf Voldemar Streng (9. toukokuuta 1852 R\xc3\xa4is\xc3\xa4l\xc3\xa4 \xe2\x80\x93 22. elokuuta 1933 Helsinki) oli suomalainen lyseon lehtori, rehtori ja latinan kielen kieliopin ja sanakirjan tekij\xc3\xa4.\n_START_SECTION_\nHenkil\xc3\xb6historia\n_START_PARAGRAPH_\nStrengin vanhemmat olivat pastori Erik Volmar Streng ja Rosa Karolina Starck. H\xc3\xa4n p\xc3\xa4\xc3\xa4si ylioppilaaksi 1868 ja valmistui filosofian kandidaatiksi 1873 sek\xc3\xa4 lisensiaatiksi 1886. Streng oli naimisissa 1880\xe2\x80\x931932 Saima Sivi\xc3\xa4 Vilhelmina Schildtin (s. 1854) kanssa, mets\xc3\xa4nhoitaja, taidemaalari W\xc3\xa4in\xc3\xb6 Wolmar Streng (1882-1919) oli heid\xc3\xa4n poikansa. Streng toimi Helsingin alkeisopiston opettajana 1875\xe2\x80\x931879, Viipurin yksityisen suomalaisen lyseon opettajana ja johtajana 1879\xe2\x80\x931881 ja 1882\xe2\x80\x931883, Helsingin alkeisopiston opettajana 1883\xe2\x80\x931887 sek\xc3\xa4 Suomalaisessa normaalilyseossa latinan ja kreikan lehtorina 1887\xe2\x80\x931891, kielten yliopettajana vuodesta 1891 ja rehtorina 1891\xe2\x80\x931908. H\xc3\xa4n oli alkeisoppilaitosten ja tytt\xc3\xb6koulujen j\xc3\xa4rjestelykomitean j\xc3\xa4sen 1906, yksityiskoulukomitean puheenjohtaja 1909 ja Helsingin seurakuntien kirkkovaltuuston j\xc3\xa4sen vuodesta 1913. Streng sai professorin arvon 1907._NEWLINE_Streng omisti R\xc3\xa4is\xc3\xa4l\xc3\xa4ss\xc3\xa4 sijainneen Ivaskan hovin kartanon vuosina 1890\xe2\x80\x931921.'